Nuwe premier vir NoordwesBushy Maape is Dinsdag as die nuwe premier van Noordwes verkies (Foto: North West Provincial Government, Facebook) Bushy Maape is Dinsdag tydens ’n spesiale sitting van die Noordwes-wetgewer as die nuwe premier van die provinsie verkies. Maape (64) volg in die skoene van die voormalige premier Job Mokgoro (73). Mokgoro het twee weke gelede as premier van die provinsie bedank. Dit volg ná maande van onstabiliteit in die provinsiale regering weens ANC-faksiegevegte. Maape was in die verlede Mokgoro se adviseur. Ná die verkiesing het Maape sy aanvaardingstoespraak gelewer voordat hy die media toegespreek het. Hy is Dinsdagmiddag as premier van die provinsie beëdig tydens ŉ plegtigheid wat deur regterpresident Monica Leeuw gelei is. Die ANC se tussentydse provinsiale komitee het in Augustus aangekondig dat Maape as kandidaat vir premier benoem is. Die DA se kandidaat was Winston Rabotapi. Die DA en VF Plus sê hulle is wel skepties oor Maape se aanstelling as premier. Volgens Freddy Sonakile, DA-LP in Noordwes, bring Maape niks nuuts na die tafel nie. “Ons het vroeër uitgebrei oor sy geskiedenis as Mokgoro se adviseur en hoe dit bygedra het tot die vervalle toestand waarin hierdie provinsie verkeer,” het Sonakile gesê. Die VF Plus het gesê die kanse is skraal dat Maape die chaotiese provinsiale regering sal kan regruk. “Noordwes lei jare reeds onder wanbestuur, korrupsie en ANC-faksiegevegte van opeenvolgende ANC-regerings. Die provinsie is reeds byna oor die afgrond bestuur. Die feit dat Maape geen bewese ervaring in regeringsbestuur het nie wek ook kommer. Die verantwoordelikheid val egter nou op hom om Noordwes uit die gemors waarin die ANC die provinsie gedompel het, te trek,” sê De Wet Nel, VF Plus-LPW in Noordwes. “Met die stand van verval van regeringstrukture en -dienste in die provinsie word sterk professionele leierskap nou benodig om hierdie eens welvarende provinsie te red.”